Saeimas Izglītības, kultūras un zinātnes komisijai

|  |
| --- |
| Par priekšlikumiem likumprojektā “Grozījumi Izglītības likumā” |

Ministru kabinets ir iepazinies ar Saeimas Izglītības, kultūras un zinātnes komisijas 2018. gada 18. septembra vēstuli Nr. 111.9/5-48-12/18 un tai pievienotajiem materiāliem un izvērtējis Latvijas Izglītības un zinātnes darbinieku arodbiedrības (turpmāk – LIZDA) ierosinātos Izglītības likuma grozījumus, un informē par sekojošo:

1. Izglītības un zinātnes ministrija (turpmāk – ministrija) ir izpildījusi 2016.gada 5.jūlija Ministru kabineta sēdē (protokollēmums Nr.33, 35§, 14.punkts) lemto, kā arī Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanas 106.4. punktu. Sadarbībā ar Finanšu ministriju, Labklājības ministriju, Ministru prezidenta biroju, Latvijas Pašvaldību savienību (turpmāk – LPS) un LIZDA, izvērtējot LPS un LIZDA priekšlikumus, ir sagatavoti un izglītības un Ministru kabinetā 2018.gada 17.aprīlī apstiprināti noteikumi Nr. 216 ,,Kārtība, kādā piešķir un administrē valsts sociālo atbalstu pedagogiem” (turpmāk – noteikumi).

Noteikumi ir tiešā mērā saistīti ar ministrijas darbu optimāla vispārējās izglītības iestāžu tīkla modeļa izveidē, ņemot vērā skolēnu skaitu, demogrāfijas un migrācijas tendences un prognozes pašvaldībās, izglītības iestāžu pieejamību, pašvaldību sociālekonomisko situāciju, kā arī izglītības iestāžu kvalitātes rādītājus.

Ministru kabineta ieskatā finansējums un sociālā atbalsta princips ir jāsaglabā pilnā apmērā, nemainot šī mērķa būtību. Pedagogiem, kuri izglītības iestāžu likvidācijas vai reorganizācijas rezultātā zaudēs darbu un kuriem pirmspensijas vecumā būs grūtības atrast darbu citur, tiek nodrošināts finansiāls atbalsts.

1. Joprojām Saeimā izskatīšanā, Saeimas Sociālo un darba lietu komisijā atrodas likumprojekts ,,Speciālās izglītības skolotāju, sporta skolotāju un pirmsskolas skolotāju izdienas pensiju likums”(202/Lp12) (turpmāk – likumprojekts) (pieņemts 1.lasījumā). Arī šajā likumprojektā definētais mērķis ir attiecināms tikai uz atsevišķām pedagogu grupām. Ministru kabineta ieskatā minētā likumprojekta tālāka virzība nelabvēlīgi ietekmē izdienas pensiju sistēmu (aktualizējama LM izstrādātā koncepcija par izdienas pensiju piešķiršanu), kā arī tā ieviešanai būtu nepieciešams papildu finansējums apmēram 1.5 milj. apjomā.

Jāņem vērā arī tas, ka šo trīs grupu pedagogiem izdienas pensijas saņemšanas gadījumā būs liegts strādāt izglītības nozarē (nebūs iespējams, piemēram, strādāt par pagarinātās dienas grupas skolotāju u.c.).

Ja papildus esošajam sociālā atbalsta principam tiek virzīts LIZDA priekšlikums piešķirt sociālu atbalstu likumprojektā minēto grupu pedagogiem, kuri pēc savas iniciatīvas uzsaka darbu izglītības iestādē ātrāk nekā pensionēšanās vecumu sasniedzot, nav saprotams, kādēļ šāds priekšlikums netiek attiecināts uz visām pedagogu grupām. Lemjot par šāda priekšlikuma turpmāku virzību, valsts budžetā būs nepieciešams paredzēt papildu finansējumu sociālā atbalsta nodrošināšanai minētajām pedagogu grupām, ja par tām attiecībā uz sociālā atbalsta nodrošināšanu tiks pieņemts pozitīvs lēmums. Tāpat ievērojami lielāks finansējums būs nepieciešams gadījumā, ja šāda veida sociālais atbalsts tiks piešķirts visiem pedagogiem, kuri trīs gadus pirms pensionēšanās vecuma sasniegšanas uzteiks darbu izglītības iestādē. Ministru kabineta ieskatā dažādas pakāpes profesionālo iemaņu mazināšanās vai zudums, kā arī emocionāla vai fiziska pārslodze ir vērojama ļoti daudzās profesijās.

Ņemot vērā, ka piedāvātie grozījumi pēc būtības paredz noteiktai pedagogu grupai piešķirt atbalstu, kas līdzinās izdienas pensijai, Ministru kabinets vērš uzmanību, ka arī Valsts kontrole ir norādījusi, ka nav pieļaujama jaunu likumprojektu virzīšana par izdienas pensijām, kamēr nav veikts visaptverošs izdienas pensiju sistēmas izvērtējums.

1. Ministru kabinets ir vērtējis iespēju no valsts budžeta nodrošināt visu pirmsskolas izglītības programmās nodarbināto pedagogu darba samaksu, kā arī kopumā iestājas par sakārtotu pieeju pedagogu darba samaksas nodrošināšanai no valsts budžeta, bet vienlaikus norāda, ka kopējais pirmsskolu finansējuma apmērs ir lēšams 125 milj. *euro* (saskaņā ar Valsts izglītības informācijas sistēmā pieejamo tarificēto finansējumu pirmsskolas izglītībai no valsts, pašvaldību un privātā budžeta). Ņemot vērā rosinātās būtiskās izmaiņas pirmsskolas pedagogu darba samaksas finansēšanā, Ministru kabineta ieskatā būtu nepieciešams izstrādāt jaunu finansēšanas modeli.

Tā kā LIZDA ierosinātie priekšlikumi par sociālā atbalsta nodrošināšanu atsevišķiem pedagogiem un pirmsskolas pedagogu darba samaksas finansēšanas daļēju pārņemšanu no pašvaldībām uz valsts budžetu ir ar potenciālu ietekmi uz valsts budžetu, Ministru kabineta ieskatā pirms šādu normu iekļaušanas likumprojektā, ir nepieciešams veikt detalizētu nepieciešamā finansējuma aprēķinu, kā arī norādīt potenciālo finansējuma avotu un atbalsta saņēmēju loku. Vienlaikus norādām, ka pārņemot pašvaldību funkciju – pirmsskolas pedagogu darba samaksas finansēšanu uz valsts budžetu, ir jāpārskata ieņēmumu sadalījums starp valsts budžetu un pašvaldību budžetu. Ministru kabinets vērš uzmanību, ka vidēja termiņa budžeta ietvara likumā ir noteikts, ka pašvaldību budžetu nodokļu ieņēmumi kopā ar speciālo dotāciju 2018., 2019. un 2020. gadā ir 19,6 procenti no kopbudžeta nodokļu ieņēmumiem, neieskaitot valsts sociālās apdrošināšanas obligātās iemaksas valsts pamatbudžetā veselības aprūpes finansēšanai.

Vienlaikus Ministru kabinets vērš uzmanību, ka tāda likumprojekta tālāka virzība, kura īstenošanai ir nepieciešams papildu finansējums jau 2019.gadam un turpmāk, ir skatāma likumprojekta „Par valsts budžetu 2019.gadam” un likumprojekta „Par vidēja termiņa budžeta ietvaru 2019., 2020. un 2021.gadam” sagatavošanas un izskatīšanas procesā.”

Ņemot vērā minēto risināmo jautājumu kopumu un sarežģītību, un to ietekmi uz valsts budžeta izdevumu sadaļu, Ministru kabineta ieskatā konceptuāli jautājumi un lēmumi attiecībā uz sociālā atbalsta sistēmas pedagogiem pilnveidošanu ir jārisina un jāpieņem jaunievēlētajam Saeimas sastāvam.

Ministru prezidents M.Kučinskis